Ευρωπαϊκό Πρωτάθλημα καλαθοσφαίρισης 1992-93

Το Ευρωπαϊκό Πρωτάθλημα καλαθοσφαίρισης ανδρών (σήμερα Ευρωλίγκα ανδρών) της περιόδου 1992-93 διεξήχθη με προκριματική φάση (δυο γύρων) διπλών αναμετρήσεων, ημιτελική φάση δυο ομίλων των 8 ομάδων έκαστος (14 αγωνιστικών), φάση των Play-Off με 4 ζευγάρια αντιπάλων που αποτέλεσαν οι 4 πρώτοι κάθε ημιτελικού ομίλου και την τελική φάση (φάιναλ-φορ), η οποία ορίσθηκε να λάβει χώρα στο Στάδιο Ειρήνης και Φιλίας στον Πειραιά, το τριήμερο 13-15 Απριλίου 1993. Η φιναλίστ της προηγούμενης περιόδου Ζουβεντούτ Μαρμπέγια και η ιταλική Μπενετόν Τρεβίζο, ξεκίνησαν τις υποχρεώσεις τους από την ημιτελική φάση.

Προκριματική φάση

Α' γύρος 
Από αυτόν, προκρίθηκαν η ΤΣΣΚΑ Σόφιας (Βουλγαρία) (σε βάρος της αλβανικής Παρτιζάνι Τιράνων), η Ντιναμό Τιφλίδας (Γεωργία) σε βάρος της πολωνικής Σλασκ Βρότσλαβ, η τσέχικη USK Πράγας επί της ρουμανικής Ουνιβέρσιτάτεα, η ουκρανική Μπουντιβέλνικ Κιέβου επί της ουγγρικής ΖΤΕ ΚΚ, η γερμανική Μπάγερ Λεβερκούζεν επί της σουηδικής SK Κέφλαβικ, ο ΠΑΟΚ επί της κυπριακής ΑΕΚ Λάρνακας, η Σμελτ Ολίμπια Σλοβενίας επί της λιθουανικής Ζαλγκίρις Κάουνας, η αγγλική Γκίλφορντ Κινγκς που κατάφερε να προκριθεί μόλις στον πόντο επί της εσθονικής Κάλεβ Τάλιν (ήττα 75-80 στο Τάλιν και νίκη με 79-73 εντός έδρας), η τουρκική Εφές Πίλσεν επί της ελβετικής Φριμπούρ Ολιμπίκ, η φιλνανδική Ελσίνκι ΝΜΚΥ επί των αυστριακών της Μπάσκετ Φλάιερς, η ΤΣΣΚΑ Μόσχας επί της ολλανδικής Χανς Βέρκερκ Κόικενς, η πορτογαλική SL Μπενφίκα επί της Έτσελα Έτελμπρυκ από το Λουξεμβούργο και η βελγική Άντβερπ επί της Άστρα Μπάσκετ από τη Σουηδία.

Β' γύρος 
Στο δεύτερο προκριματικό γύρο έδωσαν το παρόν μερικές από τις ισχυρότερες ομάδες της σεζόν, προερχόμενες από την Ιταλία (Σκαβολίνι Πέζαρο, Κνορ Μπολόνια), την Ισπανία (Ρεάλ Μαδρίτης Τέκα, Εστουδιάντες Αρτζεντάρια), τη Γαλλία (Λιμόζ Σερκλ Σαιν-Πιερ, Πω-Ορτέζ), το Ισραήλ (Μακάμπι Τελ Αβίβ) και την Κροατία (Τσιμπόνα, Ζάνταρ).

Ο εκπρόσωπος της Γιουγκοσλαβίας Ερυθρός Αστέρας, ενώ αρχικά έγινε δεκτός στη διοργάνωση, τελικά αποκλείστηκε, ύστερα από απόφαση του Οργανισμού Ηνωμένων Εθνών, ως τιμωρία για τις πολεμικές συγκρούσεις στη Βοσνία-Ερζεγοβίνη.

Στη φάση των «16» προκρίθηκαν η Ρεάλ Μαδρίτης, η Σκαβολίνι, η Εστουδιάντες, η Κνορ, η Μπάγερ 04 Λεβερκούζεν, ο ΠΑΟΚ (χωρίς αγώνες, καθώς είχε κληρωθεί να αγωνισθεί με τον Ερυθρό Αστέρα, ο οποίος αποκλείστηκε για τον λόγο που μόλις αναφέρθηκε), ο Ολυμπιακός, η Λιμόζ, η Ορτέζ, η Τσιμπόνα, η Ζάνταρ, η Μακάμπι και η Μάες Πιλς, σε βάρος (αντίστοιχα) των ΤΣΣΚΑ Σόφιας, Σλασκ, USK Πράγας, Μπουντιβέλνικ, ASK Μπρότσενι (Λετονίας), Σμελτ Ολίμπια, Γκίλφορντ Κινγκς, Εφές Πίλσεν, NMKY Ελσίνκι, ΤΣΣΚΑ Μόσχας, Μπενφίκα και Χάποελ Τελ Αβίβ.

Φάση ομίλων

Α' όμιλος 
Στον α΄ όμιλο συμμετείχε ο ΠΑΟΚ, ο οποίος κατέλαβε την πρώτη θέση με ρεκόρ 8-4 και 20 βαθμούς. Λιμόζ και Σκαβολίνι Πέζαρο όντας ισόβαθμες με ρεκόρ 7-5 και 19 βαθμούς, μοιράστηκαν τη δεύτερη και τη τρίτη θέση αντίστοιχα, ενώ τέταρτη αναδείχθηκε η Κνορ Μπολόνια (6-6, 18 β.) παρότι ισοβάθμησε με την πέμπτη Μαρμπέγια Ζουβεντούτ, η οποία αποκλείστηκε από τη συνέχεια της διοργάνωσης μαζί με την έκτη Τσιμπόνα (5-7, 17 β.) και την έβδομη και τελευταία Μακάμπι Ελίτ Τελ Αβίβ (3-9, 15 βαθμοί).

Β' όμιλος 
Στον β' όμιλο, πρώτη βγήκε κυριολεκτικά περπατώντας η Ρεάλ Μαδρίτης Τέκα, με ρεκόρ 12-2 και 26 βαθμούς. Την ακολούθησε στη δεύτερη θέση η Μπενετόν Τρεβίζο (10-4, 24 βαθμοί), ενώ στην τριπλή ισοβαθμία με ρεκόρ 8-6 και 22 βαθμούς, τρίτος αναδείχθηκε ο Ολυμπιακός (η Ελλάδα εκπροσωπήθηκε για πρώτη φορά στο θεσμό με 2 ομάδες) και τέταρτη η Πω-Ορτέζ, με τη Μπάγερ 04 Λεβερκούζεν να μένει πέμπτη και εκτός προημιτελικής φάσης πλέι-οφ λόγω χειρότερου «γκολ-αβερέιτζ» στα μεταξύ τους ματς. Στις τρεις τελευταίες θέσεις βρέθηκαν η Ζάνταρ (5-9, 19 β.), η Εστουδιάντες Αρτζεντάρια (4-10, 18 β.) και η ουραγός Μάες Πιλς (1-13, 15 β.).

Προημιτελικοί 
Τα πρώτα ματς δόθηκαν στις έδρες των ομάδων που είχαν το μειονέκτημα και ακολούθησαν μία ή δύο αναμετρήσεις στα γήπεδα των συλλόγων που διέθεταν το πλεονέκτημα έδρας.

Τα αποτελέσματα:

 Πω-Ορτέζ - ΠΑΟΚ: 0-2 (86-103, 65-81)
 Ολυμπιακός - Λιμόζ Σερκλ Σαιν-Πιερ: 1-2 (70-67, 53-59 και 58-60)
 Κνορ Μπολόνια - Ρεάλ Μαδρίτης Τέκα: 0-2 (56-76 και 58-79)
 Σκαβολίνι Πέζαρο - Μπενετόν Τρεβίζο: 1-2 (94-92, 94-101 και 58-77)

Φάιναλ φορ 
Μπροστά στο φανατικό Ελληνικό κοινό, ο ΠΑΟΚ πίστεψε στην κατάκτηση του Ευρωπαϊκού τίτλου, ωστόσο στον ημιτελικό με αντίπαλο τη Μπενετόν δεν τα κατάφερε. Παρότι οι παίκτες του Ντούσαν Ίβκοβιτς προηγήθηκαν στο ημίχρονο με έξι πόντους, δεν κατάφεραν να «χτίσουν» στη συνέχεια τη διαφορά ασφαλείας που θα τους έστελνε στο μεγάλο Τελικό της διοργάνωσης. Οι Ιταλοί αντέδρασαν και σιγά σιγά ισορρόπησαν το ρυθμό, με αποτέλεσμα λίγα δευτερόλεπτα πριν το τέλος να περάσουν μπροστά με δυο πόντους. Ο Μπάνε Πρέλεβιτς ανέλαβε το ρίσκο της τελευταίας προσπάθειας, όμως αστόχησε και η ομάδα του Τρεβίζο πήρε το εισιτήριο για τον τελικό.

Στον άλλο ημιτελικό, η Λιμόζ, με κορυφαίους τον Αμερικανό σέντερ Γιανγκ και τον Σλοβένο διεθνή γκαρντ Γιούρι Ζντοβτς, νίκησε την Ρεάλ Μαδρίτης.

Τα αποτελέσματα:

 ΠΑΟΚ - Μπενετόν Τρεβίζο: 77-79 (ημίχρονο 51-45) 
 Ρεάλ Μαδρίτης Τέκα - Λιμόζ: 52-62 (26-36) 

Το ζευγάρι του μεγάλου τελικού αποτέλεσαν η Λιμόζ Σερκλ Σαιν-Πιερ του Μπόζινταρ Μάλκοβιτς και η Μπενετόν Τρεβίζο του Πέταρ Σκάνσι. Στο ημίχρονο, οι Ιταλοί με κορυφαίο τον Τόνι Κούκοτς είχαν αποκτήσει προβάδισμα έξι πόντων, όμως στο δεύτερο ημίχρονο η σκληρή άμυνα των «λιμουζό» ανέτρεψε την κατάσταση και έτσι η Λιμόζ στέφθηκε πρωταθλήτρια Ευρώπης για το 1993.

Στο μικρό τελικό, ο ΠΑΟΚ, πεισμωμένος από την αποτυχία του δυο μέρες πριν, έχοντας σε σπουδαία βραδιά τους Μπάρλοου και Λέβινγκστον, υπέταξε τη Ρεάλ Μαδρίτης και κατετάγη τρίτος στην Ευρώπη για το 1993, επαναλαμβάνοντας την επιτυχία του συμπολίτη του Άρη στο Μόναχο στη διοργάνωση του 1989.

 Τελικός: Μπενετόν Τρεβίζο - Λιμόζ: 55-59 (ημίχρονο 28-22) 

 Θέσεις 3-4: Ρεάλ Μαδρίτης Τέκα - ΠΑΟΚ: 70-76 (ημίχρονο 38-46)

Κατάταξη

Παραπομπές

Πηγές 
 Περιοδικό «Τρίποντο»

1993
Ευρωλιγκα ανδρων
Ευρωλιγκα ανδρων
Ευρωλιγκα ανδρων
Ευρωλιγκα ανδρων